Yhteisöjen tuomioistuimen presidentin määräys 6 päivänä lokakuuta 2000. - Euroopan yhteisöjen komissio vastaan Helleenien tasavalta. - Asian poistaminen rekisteristä. - Asia C-197/98.



Oikeustapauskokoelma 2000 sivu I-08609



Asianosaiset

Tuomion perustelut

Päätöksen päätösosa



Asianosaiset

Asiassa C-197/98,

Euroopan yhteisöjen komissio, asiamiehinään oikeudellisen yksikön virkamiehet M. Patakia ja B. Mongin, prosessiosoite Luxemburgissa c/o saman yksikön virkamies C. Gómez de la Cruz, Centre Wagner, Kirchberg,

kantajana,

jota tukee Ison-Britannian ja Pohjois-Irlannin Yhdistynyt kuningaskunta, asiamiehenään Assistant Treasury Solicitor J. E. Collins, prosessiosoite Luxemburgissa Yhdistyneen kuningaskunnan suurlähetystö, 14 boulevard Roosevelt,

väliintulijana,

vastaan

Helleenien tasavalta, asiamiehinään oikeudellinen neuvonantaja A. Samoni-Rantou ja ulkoasiainministeriön oikeudellisen erikoisyksikön eurooppaoikeuden jaoston tarkastaja S. Vodina, prosessiosoite Luxemburgissa Kreikan suurlähetystö, 117 Val Sainte-Croix,

vastaajana,

jossa kantaja vaatii yhteisöjen tuomioistuinta toteamaan, että Helleenien tasavalta ei ole noudattanut EY:n perustamissopimuksen 171 artiklan (josta on muutettuna tullut EY 228 artikla) mukaisia jäsenyysvelvoitteitaan, koska se ei ole ryhtynyt toimenpiteisiin yhteisöjen tuomioistuimen 23.3.1995 asiassa komissio vastaan Kreikka antaman tuomion panemiseksi täytäntöön eikä ole antanut vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetun neuvoston direktiivin 89/48/ETY (EYVL 1989, L 19, s. 16) täyden noudattamisen edellyttämiä lakeja, asetuksia ja hallinnollisia määräyksiä taikka ilmoittanut niistä komissiolle,

YHTEISÖJEN TUOMIOISTUIMEN PRESIDENTTI

on julkisasiamies N. Fennellyä kuultuaan

antanut seuraavan

määräyksen

Tuomion perustelut

1 Euroopan yhteisöjen komissio on nostanut EY:n perustamissopimuksen 169 artiklan (josta on tullut EY 226 artikla) nojalla kanteen, joka on saapunut yhteisöjen tuomioistuimeen 20.5.1998 ja jossa yhteisöjen tuomioistuinta vaaditaan toteamaan, että Kreikan tasavalta ei ole noudattanut EY:n perustamissopimuksen 171 artiklan (josta on tullut EY 228 artikla) mukaisia velvoitteitaan, koska se ei ole ryhtynyt toimenpiteisiin yhteisöjen tuomioistuimen 23.3.1995 asiassa komissio vastaan Kreikka antaman tuomion panemiseksi täytäntöön eikä ole antanut vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetun neuvoston direktiivin 89/48/ETY (EYVL 1989, L 19, s. 16) noudattamisen edellyttämiä lakeja, asetuksia ja hallinnollisia määräyksiä taikka ilmoittanut niistä komissiolle.

2 Komissio on yhteisöjen tuomioistuimeen 8.8.2000 saapuneella asiakirjalla työjärjestyksen 78 artiklan mukaisesti ilmoittanut yhteisöjen tuomioistuimelle luopuvansa kanteesta ja vaatinut työjärjestyksen 69 artiklan 5 kohdan ensimmäisen alakohdan nojalla, että Kreikan tasavalta velvoitetaan korvaamaan oikeudenkäyntikulut tässä oikeusasteessa.

3 Kreikan hallitus on yhteisöjen tuomioistuimeen 22.8.2000 saapuneessa kirjeessään todennut kanteesta luovutun ja ilmoittanut yhteisöjen tuomioistuimelle, ettei sillä ole tältä osin huomautettavaa.

4 Työjärjestyksen 69 artiklan 5 kohdan ensimmäisen alakohdan mukaan kanteensa peruuttava asianosainen velvoitetaan korvaamaan oikeudenkäyntikulut, jos vastapuoli sitä vaatii peruuttamista koskevissa huomautuksissaan. Kanteensa peruuttavan pyynnöstä vastapuoli kuitenkin velvoitetaan korvaamaan oikeudenkäyntikulut, jos se vastapuolen menettelyn vuoksi katsotaan kohtuulliseksi.

5 Tässä tapauksessa komission kanne ja sen myöhempi peruuttaminen ovat johtuneet Kreikan tasavallasta, koska tämä ryhtyi vasta kanteen nostamisen jälkeen velvoitteidensa noudattamisen edellyttämiin toimenpiteisiin.

6 Näin ollen Kreikan tasavalta on velvoitettava korvaamaan oikeudenkäyntikulut tässä oikeusasteessa.

7 Työjärjestyksen 69 artiklan 4 kohdan ensimmäisen alakohdan mukaisesti on määrättävä, että Yhdistynyt kuningaskunta vastaa omista oikeudenkäyntikuluistaan.

Päätöksen päätösosa

Näillä perusteilla

YHTEISÖJEN TUOMIOISTUIMEN PRESIDENTTI

on määrännyt seuraavaa:

1) Asia C-197/98 poistetaan yhteisöjen tuomioistuimen rekisteristä.

2) Helleenien tasavalta velvoitetaan korvaamaan oikeudenkäyntikulut.

3) Yhdistynyt kuningaskunta vastaa omista oikeudenkäyntikuluistaan.